УСТАВ

**НАРОДНО ЧИТАЛИЩЕ „МЕСЕМВРИЯ – 2015“ – ГР. НЕСЕБЪР**

ГЛАВА I: ОБЩИ ПОЛОЖЕНИЯ

**Чл.1**

**(1)** С този Устав се уреждат дейността, членството, управлението, имуществото, финансирането и издръжката на Народно читалище „Месемврия – 2015“ – гр. Несебър, наричано за по-кратко в Устава „Читалището“.

1. Седалището на Читалището е град Несебър, а адресът му на управление: гр. Несебър, ул. „Месамбрия“ №14.

**Чл.2**

**(1)** Читалището е традиционно, самоуправляващо се, българско културно-просветно сдружение с нестопанска цел, изградено върху принципите на доброволността, демократизма и автономията.

1. Читалището няма право да развива политическа и религиозна дейност.

**Чл.З**

В дейността на Читалището могат да участват всички граждани без ограничения по възраст, пол, политически и религиозни възгледи и етническо самосъзнание.

**Чл.4**

Читалището работи в тясно взаимодействие с учебни заведения, културни институти, обществени и стопански организации, фирми и др. извършващи или подпомагащи културно-просветна дейност.

**Чл.5**

Читалището се съюзява, сътрудничи и координира своята дейност с други читалища на територията на Република България за защита на своите интереси и за провеждане на съвместни дейности и инициативи като: фестивали, събори, тържества и др. на местно, регионално или национално равнище.

**Чл.6**

Читалището може да се сдружава с други читалища и сродни нестопански организации в обществена полза, без да се нарушава неговата автономия и самоуправление.

**Чл.7**

Читалището поддържа отношение на сътрудничество, координация и партньорство с държавни органи и организации, на които законите възлагат определени задължения.

ГЛАВА П: ЦЕЛИ И ДЕЙНОСТИ НА ЧИТАЛИЩЕТО

**Чл.8**

Целите на Читалището:

**а)** развитие и обогатяване на културния живот в град Несебър;

**б)** запазване и популяризирането на местни обичаи и традиции;

**в)** развитие на творческите заложби на членовете на Читалището и представянето им под различна форма в обществото;

**г)** разширяване на знанията на гражданите на град Несебър в различни области на науката, развитието и културата;

**д)** възпитаване и утвърждаване на националното самосъзнание в населението;

**е)** осигуряване на достъп до информацията и съвременни технологии на населението и гостите в града;

**ж)** културен обмен и интеграция с чужди граждани и общности, трайно уседнали на територията на общината.

**Чл.9**

Читалището развива следните дейности:

**а)** по възможност урежда и поддържа библиотека, читалня, фото, фоно, филмо и видеотеки, създава и поддържа електронни информационни мрежи;

**б)** развива и подпомага любителското художествено творчество, различни изкуства и жанрове;

**в)** организира школи, кръжоци, клубове, концерти, представления, празненства, чествания, фестивали, конференции, конкурси и други форми, а така също издава печатни електронни материали, свързани с неговата дейност;

**г)** организира кино и видеопрожекции;

**д)** събира, съхранява и разпространява знания за родния край, свързани с историята, културата на района и постиженията на известни личности от града и региона;

**е)** създава и съхранява музейни колекции при спазване на разпоредбите на Закона за културното наследство;

**ж)** осъществява обучения на деца, младежи и лица в трудоспособна възраст, професионална квалификация и преквалификация, консултантска дейност;

**з)** развива културен и семинарен туризъм в страната и чужбина;

**и)** предоставя компютърни и интернет услуги;

**й)** извършва консултантска, преводаческа, издателска и информационна дейност;

**к)** подпомага личностната и социалната реализация, интеграция, обществена и културна изява на деца, младежи със специфични потребности, на хора с увреждания и в неравностойно положение;

**л)** развива самостоятелно или в сътрудничество с други организации спомагателна стопанска дейност в съответствие с действащото законодателство като използва приходите от нея за постигане на определените от Устава цели.

**Чл.10**

Читалището няма право възмездно или безвъзмездно да предоставя притежавано или позвано от него движимо или недвижимо имущество за: хазартни игли и нощни заведения; за дейност на нерегистрирани от Закона за вероизповеданията религиозни общности и юридически лица с нестопанска цел на такива общности; за постоянно ползване от политически партии и организации; на Председателя, Секретаря, членовете на Настоятелството и Проверителната комисия и на членовете на техните семейства.

**ГЛАВА III: ЧЛЕНСТВО**

**Чл.11**

**(1)** Читалището има индивидуални, колективни и почетни членове.

**(2)** Членството в Читалището е доброволно.

**(3)** Членовете не отговарят за задълженията на Читалището.

**Чл.12**

Индивидуалните членове са действителни и спомагателни.

**Чл.13**

Действителните членове са дееспособни физически лица, които участват в дейността на Читалището и плащат редовно определения членски внос, имат право на глас да избират и да бъдат избирани в органите за управление на Читалището.

**Чл.14**

Спомагателни членове са лица, навършили 14 години, които нямат право да избират и да бъдат избирани в органите за управление на Читалището, но имат право на съвещателен глас при вземане на решения.

**Чл.15**

**(1)** Колективните членове на Читалището могат да бъдат: професионални организации, културни и образователни институции, сдружения с нестопанска цел в обществена полза, юридически лица, регистрирани по реда на търговския закон.

**(2)** Колективните членове на Читалището съдействат за постигане целите на Читалището и обогатяване и поддържане на материалната му база.

**(3)** Колективните членове на Читалището имат право на един глас при вземане на решения, независимо от броя на членовете им.

**Чл.16**

**(1)** Почетните членове на Читалището са български и чуждестранни физически и юридически лица, културни институции и др. подобни с изключителни заслуги за развитието на Читалището и/или културата в града.

**(2)** Почетните членове на Читалището се приемат с гласовете на 50% от Настоятелите на Читалището.

**(3)** Почетните членове имат право на съвещателен глас при вземане на решения.

**(4)** На всеки почетен член се издава поименна грамота и се вписва в книгата на почетните членове.

**Чл.17**

**(1)** Приемът на членове става с писмена молба по образец до Настоятелството на Читалището, като в него изрично молителят посочва вида на членство, за което кандидатства.

**(2)** Читалищното Настоятелство се произнася по молбата за членство в първото си заседание.

**(3)** Членството в Читалището възниква от решението на Настоятелството и заплащането на първия членски внос.

**Чл.18**

**(1)** Членството се прекратява:

**1.** по писмена молба на члена на Читалището отправена до Настоятелството;

**2.** при смъртта на член физическо лице и с прекратяването на юридическото лице, колективен член на Читалището;

**3.** при неплащане на членски внос за 1 година в срок до 31 октомври за съответната година;

**4.** грубо нарушаване на Устава, уронване на доброто име на Читалището или неговите членове и органи, за нанесени материални щети на имуществото на Читалището или предоставеното му имущество от трети лица.

**(2)** В хипотезата на т.З и т.4 на предходната алинея, изключването на члена става с решение на Общото събрание.

**Чл.19**

Членовете на Читалището имат право:

**1.** да избират ръководни органи и да бъдат избирани в тях;

**2.** да получават информация за дейността на Читалището;

**3.** да ползват с предимство базата му и предоставяните от него услуги;

**4.** да внасят предложения за подобряване на дейността му, жалби за нарушения от страна на органите му на законите, този Устав и вътрешните правила за работа.

**5.** да обжалват решенията на Настоятелството на Читалището пред Общото събрание и съответните съдебни органи в Република България.

**(2)** Членовете на Читалището са длъжни:

**1.** да спазват Устава, решенията на общото събрание и на Читалищното Настоятелство;

**2.** да участват в дейността на Читалището според възможностите си;

**3.** да опазват имуществото и да съдействат за неговото увеличаване;

**4.** да не уронват доброто име на Читалището, на неговите органи и членове;

**5.** да съдействат за постигане целите на Читалището и развитието му;

**6.** да заплащат членския си внос редовно в срок до 31 октомври на текущата година;

**7.** да участват в органите на управление.

**(3)** Спомагателните членове имат право:

**1.** да участват в Общото събрание с право на съвещателен глас;

**2.** да участват в дейностите на Читалището;

**3.** да отправят предложения до органите на Читалището за подобряване на дейността му;

**4.** да бъдат информирани за предстоящи мероприятия и събития, както и да вземат участие в тях.

**(4)** Спомагателните членове са длъжни:

**1.** да участват в дейностите на Читалището.

**2.** да не уронват доброто име на Читалището, неговите органи и членове.

**Чл.20**

Членството в Читалището е непрехвърлимо. При промяна на представляващите колективното представителство право да го представлява пред Читалището има физическото лице, което е вписано

в съответния регистър съгласно законодателството на Република

България.

**ГЛАВА IV: ОРГАНИ НА УПРАВЛЕНИЕ**

**Чл.21**

Органи на Читалището са: Общото събрание, Настоятелството и Проверителната комисия.

**Чл.22**

Върховен орган на Читалището е Общото събрание. То се състои

от всички членове на Читалището, имащи право на глас.

**Чл.23**

Общото събрание:

**1.** приема, изменя и допълва Устава;

**2.** избира и освобождава членовете на Настоятелството, Проверителната комисия, Председателя, Секретаря и определя броя на членовете на колективните органи;

**3.** приема вътрешните актове, необходими за организацията на дейността на Читалището;

**4.** изключва членове на Читалището по предложение на Настоятелството за нарушаване на чл.18, ал.1, т.З и т.4;

**5.** определя основните насоки в дейността на Читалището;

**6.** взема решения за членуване или за прекратяване членство на Читалището в читалищно сдружение или други организации;

**7.** приема бюджета на Читалището;

**8.** приема годишния отчет за дейността на Настоятелството и Проверителната комисия;

**9.** определя размера на членския внос за всяка календарна година по предложение на Настоятелството на Читалището;

**10.** отменя решенията на органи на Читалището, които противоречат на закона, Устава или други вътрешни актове, регламентиращи дейността на Читалището;

**11.** взема решения за откриване клонове на Читалището след съгласуване с общината;

**12.** взема решения за прекратяване на Читалището;

**13.** взема решения за отнасяне до съда на незаконосъобразни действия на ръководството или на отделни членове;

**14.** взема решения за извършване на стопанска дейност;

**15.** взема решение за извършване на допълнително вноски за покриване на загубите при приключване на финансовата година;

**16.** определя размера на възнагражденията.

**Чл.24**

Общото събрание може да упражнява други правомощия, които по закон са възложени на Настоятелството и Проверителната комисия.

**Чл.25**

**(1)** Решенията на Общото събрание се вземат с явно гласуване и са задължителни за другите органи на Читалището.

**(2)** Действителните и колективни членове могат да се представляват от пълномощници, изрично упълномощени за участие на конкретното Общо събрание. Едно лице може да представлява трима члена, като упълномощеното лице следва да е задължително член на Читалището.

**Чл.26**

Решенията на Общото събрание подлежат на съдебен контрол относно тяхната законосъобразност и съответствие с Устава и Закона за народните читалища.

**Чл.27**

Решенията на органите на Читалището, които са взети в противоречие със закона, Устава или предходното решение на Общото събрание могат да бъдат оспорвани пред Общото събрание по искане на заинтересованите членове на Читалището или на негов орган, отправено в едномесечен срок от узнаването им, но не по-късно от една година от вземане на решението.

**Чл.28**

Споровете по чл.18 могат да бъдат повдигани пред съда по регистрацията на Читалището от всеки негов член или на негов орган, или от прокурора в едномесечен срок от узнаването им, но не по-късно от една година от датата на вземане на решението.

**Чл.29**

**(1)** Редовното Общо събрание на Читалището се свиква от Настоятелството най-малко веднъж годишно. Извънредно Общо събрание може да бъде свикано по решение на Настоятелството, по искане на Проверителната комисия или на 1/3 от членовете на Читалището с право на глас. Ако в последния случай Настоятелството в 15-дневен срок не отправи писмена покана за свикване на Общо събрание, то се свиква от Проверителната комисия или от 1/3 от членовете на Читалището с право на глас.

**(2)** Поканата за Общото събрание трябва да съдържа дневния ред, датата, часа и мястото на провеждане на Общото събрание и по чия инициатива то се свиква.

**(3)** Поканата трябва да бъде получена не по-късно от седем дни преди датата на провеждането срещу подпис лично или по пощата с обратна разписка. В същия срок на вратата на адреса на управлението на Читалището, както и на други общодостъпни места на територията на град Несебър следва да бъде закачена поканата.

**(4)** Общото събрание е законно, ако присъстват най-малко половината от имащите право на глас членове на Читалището. При липса на кворум, събранието се отлага с един час по-късно на същото място и при същия дневен ред, след което то се счита за законно, ако на него присъстват не по-малко от една трета от членовете при редовно Общо събрание и не по-малко от половината плюс един от членовете при извънредно Общо събрание.

**(5)** Спомагателните и почетните членове се уведомяват чрез съобщение на електронната страница на Читалището.

**Чл.30**

**(1)** Всеки член на Общото събрание има право на един глас.

**(2)** Член на Общото събрание няма право на глас при решаване на въпроси, отнасящи се до:

**1.** него, неговия съпруг, или роднини по права линия – без ограничения, по съребрена линия до четвърта степен или по сватовство – до втора степен включително;

**2.** юридическите лица, в които той е управител или може да наложи или възпрепятства вземането на решения.

**Чл.31**

**(1)** Решенията по чл.14, точки 1, 4, 10, 11 и 12 от Закона за народните читалища се вземат с мнозинство на повече от половината от присъстващите членове.

**(2)** с 2/3 от гласовете на членовете на Общото събрание се вземат и решенията по т.15.

**(3)** По въпроси, които не са включени в обявения в програмата дневен ред, не може да се вземат решения.

**Чл.32**

**(1)** Настоятелството се състои най-малко от 5 члена, избрани за срок от 3 години. Същите трябва да нямат роднински връзки по права и съребрена линия до четвърта степен.

**(2)** Настоятелството:

**1.** свиква Общото събрание;

**2.** осигурява изпълненията на решенията на Общото събрание;

**3.** подготвя и внася в Общото събрание проект за бюджет на Читалището и утвърждава щата му;

**4.** подготвя и внася в Общото събрание отчет за дейността на Читалището;

**5.** разпорежда се с имуществото на Читалището;

**6.** определя реда и организира извършването на дейността на Читалището, включително и тази в обща полза и носи отговорност за това;

**7.** назначава Секретаря на Читалището и утвърждава длъжностната му характеристика;

**8.** приема членове на Читалището по тяхна писмена молба, с която те заявяват, че приемат Устава на Читалището, че са съгласни с определения от Общото събрание членски внос за съответната календарна година. Приемането на нови членове се извършва най-късно седем дни преди провеждането на годишното Отчетно-изборно събрание на Читалището;

**9.** взема решения за сключване на договори с ръководители, репетитори и други лица, необходими за осъществяване на Читалищната дейност;

**10.** определя и утвърждава размера на месечните хонорари и взема решения за награждаване на ръководители и самодейци;

**11.** взема решения и утвърждава договори за наем на помещения, собственост на Читалището;

**12.** взема решения за извършване на разходи над 500 (петстотин) лева. Тук не се включват разходите за работна заплата, осигуровки и данъци;

**13.** взема решения по всички въпроси, които по закон или съгласно Устава не спадат към правата на друг орган, както и възложените му изрично с решение на Общото събрание.

**(3)** Настоятелството може да взема решения, ако на заседанието присъстват повече от половината от неговите членове. На събранието с право на съвещателен глас присъства и Председателят на Проверителната комисия.

**(4)** Присъстващо е и лице, с което има двустранна телефонна или друга връзка, гарантираща установяване на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия заседанието.

**(5)** Настоятелството взема решенията си с мнозинство повече от половината от членовете си, а решенията по чл.24, ал.2, т.5 – единодушно.

**(6)** Настоятелството провежда редовни заседания най-малко 12 пъти годишно.

**(7)** Общото събрание избра за членове на Настоятелството:

1. Адриана Лъчезарова Германова

2. Ася Драгомирова Харизанова

3. Борислава Михайлова Кузова

4. Велина Георгиева Костова

5. Румен Костадинов Керемедчиев

**Чл.33**

**(1)** Председателят:

**1.** организира дейността на Читалището съобразно закона, Устава и решенията на Общото събрание;

**2.** представлява Читалището;

**3.** свиква и ръководи заседанията на Настоятелството и председателства Общото събрание;

**4.** отчита дейността си пред Настоятелството;

**5.** сключва и прекратява трудови договори със служителите, съобразно с бюджета на Читалището и въз основа на решение на Настоятелството;

**(2)** За Председател на Настоятелството Общото събрание избра Борислава Михайлова Кузова.

**Чл.34**

**(1)** Секретарят на Читалището се назначава от Общото събрание. Той не може да бъде в роднински връзки с членовете на Настоятелството и на Проверителната комисия по права и по съребрена линия до четвърта степен, както и да бъде съпруг/съпруга на Председателя на Читалището.

**(2)** Секретарят:

**1.** организира изпълнение на решенията на Настоятелството, включително решенията за изпълнение на бюджета;

**2.** ръководи текущата основна и допълнителна дейност на Читалището;

**3.** отговаря за работата на щатния и хонорувания персонал;

**4.** представлява Читалището заедно и поотделно с Председателя.

**(3)** За Секретар Общото събрание избра Румяна Иванова Йоргова.

**Чл.35**

**(1)** Проверителната комисия се състои най-малко от трима члена, избрани за срок от три години.

**(2)** Членовете на Проверителната комисия не могат да бъдат лица, които са в трудовоправни отношения с Читалището или са роднини на членовете на Настоятелството, на Проверителната комисия, на Председателя или Секретаря по права линия, съпрузи, братя, сестри и роднини по сватовство от първа степен.

**(3)** Проверителната комисия осъществява контрол върху дейността на Настоятелството, Председателя и Секретаря на Читалището, по спазване на Закона, Устава и решенията на Общото събрание като има право:

**1.** да оспорва актовете на Настоятелството пред Общото събрание, по отношение на тяхната законосъобразност, съответствие с Устава и решенията на Общото събрание;

**2.** да прави мотивирани препоръки до Настоятелството, Председателя и Секретаря с оглед подобряване на дейността им и съответствието със закона, Устава и решенията на Общото събрание;

**3.** при констатирани нарушения да уведомява Общото събрание и съответните държавни органи.

**(4)** Проверителната комисия взема всички свои решения с обикновено мнозинство.

Проверителната комисия има следния състав:

1. Румяна Стоева Стоева

2. Павлина Димитрова Янева

3. Марияна Наумова Костова

**(5)** Председателят на Проверителната комисия се избира от Общото събрание.

**(6)** За председател на Проверителната комисия е избрана Румяна Стоева Стоева.

**Чл.36**

За членове на Настоятелството, Проверителната комисия и Секретар на Читалището не могат да бъдат избирани лица, които са осъждани на лишаване от свобода за умишлени престъпления от общ характер.

**Чл. 37**

Членовете на Настоятелството, включително и Председателят и Секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси.

**Чл.38**

При прекратяване членство в Читалището или трайна фактическа невъзможност на лице, участващо в Настоятелството или Проверителната комисия, Председател или Секретар се избира от Общото събрание друго лице с мандат до изтичане на мандата на съответния орган.

ГЛАВА V. ИМУЩЕСТВО И ФИНАНСИРАНЕ

**Чл.39**

Имуществото на Читалището се състои от право на собственост и от други вещни права, вземания, ценни книжа, авторски и сродни права и безвъзмездно предоставени за ползване имущества.

**Чл.40**

Читалището набира средства от следните източници:

**а)** членски внос;

**б)** културно-просветна и информационна дейност, включително

организиране на курсове, обучения, семинари и конференции;

**в)** субсидия от държавния и общинския бюджет;

**г)** наеми от движимо и недвижимо имущество;

**д)** приходи от стопанска дейност, предвидена в настоящия Устав;

**е)** дарения, спонсорства, завещания;

**ж)** други приходи незабранени от закона.

**Чл.41**

Всички членове на Читалището дължат годишен членски внос, който се определя от Общото събрание и бива:

**а)** индивидуален;

**б)** колективен.

**Чл.42**

**(1)** Бюджетът на Читалището се формира от съвкупността на всички приходи по чл.40.

**(2)** Счетоводната отчетност се води съгласно Закона за счетоводството.

**Чл.42**

При приключване на счетоводния баланс със загуба, Общото събрание може да вземе решение за допълнителни вноски на членовете за покриването му и с квалифицирано мнозинство от 2/3 от присъстващите.

**Чл.43**

**(1)** Читалището не може да отчуждава недвижими вещи и да учредява ипотека върху тях.

**(2)** Движимите вещи могат да бъдат отчуждавани или залагани, бракувани или заменени само по решение на Настоятелството.

**Чл.44**

Недвижимото и движимо имущество, собственост на Читалището, както и приходите от него не подлежат на принудително изпълнение, освен за вземания, произтичащи от трудови възнаграждения.

**Чл.45**

**(1)** Настоятелството изготвя годишния отчет за приходите и разходите, който се приема от Общото събрание.

**(2)** Отчетът за изразходваните от общинския бюджет и държавния бюджет средства се представя в община Несебър.

**Чл.46**

**(1)** Председателят на Читалището ежегодно, в срок до 31 октомври, представя на кмета на община Несебър предложение за дейността на Читалището през следващата година.

**(2)** Председателят на Читалището представя ежегодно в срок до 31 март пред кмета на общината и общинския съвет доклад за осъществените Читалищни дейности и за изразходваните от бюджета средства за следващата година.

**Чл.47**

**(1)** Читалището извършва следната допълнителна стопанска дейност:

**1.** осъществява социални дейности и услуги, подпомагащи лица и семейства, както и такива, свързани с отглеждането, възпитанието, обучението и уплътняване на свободното време на деца и млади хора във връзка с осъществяване на предмета си на дейност;

**2.** осъществява обучения на деца, младежи и лица в трудоспособна възраст, професионална квалификация и преквалификация, консултантска дейност;

**3.** развива издателска дейност;

**4.** развива културен и семинарен туризъм в страната и чужбина.

**(2)** Читалището няма да извършва стопанска дейност, която не е свързана с предмета на основните дейности, предвидени в настоящия Устав и ще ползва приходите от нея само за постигане на целите на Читалището.

**(3)** Извършването на дейностите по ал.1 се подчинява на условията и реда, определени със законите, които ги регулират.

**(4)** Читалището не разпределя печалба.

**Чл.48**

**(1)** Читалището може безвъзмездно да разходва имуществото и да осъществява дейността, насочена за реализиране на целите, определени по реда на този Устав и ЗЮЛНЦ.

**(2)** За безвъзмездното разходване на имуществото на Читалището по чл.41, ал.З ЗЮЛНЦ Общото събрание взема мотивирано решение с квалифицирано мнозинство от 2/3 от всички негови членове.

**(3)** Читалището подбира лицата и начина на тяхното подпомагане в зависимост от целите и финансовите възможности съгласно обявения ред и правилата за осъществяване на дейността.

**(4)** Читалището не може да сключва сделки с лицата по чл.41, ал.З ЗЮЛНЦ, както и с юридически лица, в които посочените лица са управители или могат да наложат или да възпрепятстват вземането на решения, освен ако сделките са в очевидна полза на Читалището или са сключени при общи условия, публично обявени.

**Чл.49**

Общото събрание и Настоятелството водят книги за протоколите от всички проведени заседания. Председателстващите заседанията и лицата, изготвили протоколите, ги удостоверяват с подписите и отговарят за верността на съдържанието им.

ГЛАВА V: ПРЕОБРАЗУВАНЕ И ПРЕКРАТЯВАНЕ

**Чл.50**

Читалището не може да се преобразува в юридическо лице с нестопанска цел за осъществяване на дейност в частна полза.

**Чл.51**

**(1)**Читалището може да бъде прекратено по решение на Общото събрание вписано в Търговски регистър и регистър на ЮЛНЦ. То може да бъде прекратено с ликвидация или по решение на Окръжния съд, ако:

**1.** дейността му противоречи на закона, Устава или добрите нрави;

**2.** имуществото му не се ползва според целите и предмета на дейността на Читалището;

**3.** е налице трайна невъзможност Читалището да действа или не развива дейност за период от две години; в тези случаи министърът на културата изпраща сигнал до прокурора за констатирана липса на дейност на Читалището;

**4.** е обявено в несъстоятелност.

**(2)** Прекратяването на Читалището по решение на окръжния съд може да бъде постановено по искане на прокурора, направено самостоятелно или след подаден сигнал от министъра на културата.

**(3)** Прекратяването по искане на прокурора се вписва служебно.

**Чл.53**

**(1)** При прекратяването на Читалището се извършва ликвидация, за която се прилагат разпоредбите на търговския закон.

**(2)** Ликвидацията се извършва от Настоятелството, а в случаите на чл.13, ал.4 и чл.14, ал.З от ЗЮЛНЦ, ликвидаторът се определя от окръжния съд.

**(3)** Ликвидаторът е длъжен да удовлетвори кредиторите на Читалището от наличните парични средства, а ако това е невъзможно – чрез осребряване първо на движимото и едва след това на недвижимото имущество на Читалището. Той няма право по какъвто и да е начин да прехвърля имущество на лицата по чл.43, ал.2 от ЗЮЛНЦ.

**Чл.54**

Имуществото, останало след удовлетворяване на кредиторите, се предоставя по следния ред:

1. на друго народно читалище със същите или близки цели до тези на прекратеното Читалище, което е определяемо според разпоредбите в Устава;

2. ако подобно определяне липсва в Устава, имуществото се предоставя на читалище, определено с решение на окръжния съд;

3. ако имуществото не бъде предоставено по този ред, то се предава на Община Несебър, като тя е длъжна да го предостави за извършване на читалищна дейност, която е възможно най-близка до тази на прекратеното Читалище.

ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Този Устав е приет на Общото събрание на 08.11.2015 г., изменен относно органите на Читалището от Общо събрание от 13.10.2018 г. и от 10.12.2022 г.

§2. Списъкът на учредителите, подписали Устава да се счита за неразделна част от този Устав.

§3. За неуредените в този Устав случаи, както и относно тълкуването и прилагането на неговите разпоредби, се прилагат разпоредбите на ЗЮЛНЦ и ЗНЧ. Разпоредбите на този Устав, в случай, че противоречат на закона, се заместват по право от повелителните му правила.

Настоящият Устав е актуален към 18.04.2022 г.

**ПРЕДСЕДАТЕЛ:**

**СПИСЪК**

**на учредителите, утвърдили Устава:**

**Настоятелство:**

1. Борислава Михайлова Кузова – председател
2. Адриана Лъчезарова Германова
3. Велина Георгиева Костова
4. Ася Драгомирова Харизанова
5. Румен Костадинов Керемедчиев

**Проверителна комисия:**

1. Румяна Стоева Стоева – председател
2. Павлина Димитрова Янева
3. Марияна Наумова Костова

**Секретар:**

Румяна Иванова Йоргова